Input: सजोषाऽइन्द्र सगणो मरुद्भिः सोमं पिब वृत्रहा शूर विद्वान्। जहि शत्रूँ२रप मृधो नुदस्वाथाभयं कृणुहि विश्वतो नः। उपयामगृहीतोऽसीन्द्राय त्वा मरुत्वतऽएष ते योनिरिन्द्राय त्वा मरुत्वते॥३७॥

Padapatha: सजोषा इति सऽजोषाः।इन्द्र।सगण इति सऽगणः।मरुद्भिरिति मरुत्ऽभिः।सोमम्।पिब।वृत्रहेति वृत्रऽहा।शूर।विद्वान्।जहि।शत्रून्।अप।मृधः।नुदस्व।अथ।अभयम्।कृणुहि।विश्वतः।नः।उपयामगृहीत इत्युपयामऽगृहीतः।असि।इन्द्राय।त्वा।मरुत्वते।एषः।ते।योनिः।इन्द्राय।त्वा।मरुत्वते